ارمنیستانین تخریباتی نتیجه‌سینده  باش وئره‌ن چاتیشمالاردا شهید اولان آذربایجان‌ عسگرلرینین ساییسینین ۷۱ اولدوغو بیلدیریلدی.
آذربایجان ساوونما باخانلیغی، اینترنت سایتیندا شهید آدلارینین اولدوغو لیستی گۆنجلله‌دی. بونا گؤره لیستده ۱۲ سپتامبردا ارمنیستانین تخریباتلاری نتیجه‌سینده ایکی اؤلکه سرحدینده باش وئره‌ن چاتیشمالاردا شهید اولان ۷۱ عسگرین آدی یئر آلدی.
باخانلیق اؤنجه‌کی آچیقلاماسیندا ۵۰ عسگرین شهید اولدوغونو آچیقلامیشدی.
ساوونما باخانلیغینین یاییملادیغی آچیقلامادا، ۱۲ سپتامبر  گئجه‌سی و ۱۳ سپتامبر سحری ارمنیستان اوردوسونون، آذربایجانلا سرحدین داشکسن، کلبجر، لاچین و زنگیلان ایستیقامتلرین‌ده گئنیش تخریباتلار حیاتا گئچیردیگینی بیلدیرمیشدی.
آذربایجان اوردوسونون سرحدده‌کی بعضی مؤوضعلری فرقلی کالیبرده سلاحلارلا داواملی آتیشا توتولموشدو. آذربایجان اوردوسو، ارمنیستان سلاحلی گوجلرینین آتیش نقطه‌لرینی سوسدورماق و چاتیشما‌نین گئنیشله‌نمه‌سینی انگلله‌مک اوچون قارشیلیق وئرمیش و ارمنیستان بیرلیکلری چوخ ساییدا  ایتکی وئرمیشدی.
ارمنیستان باشباخانی نیکول پاشینیان، چاتیشمالاردا ۱۰۵ ارمنی عسگرینین اؤلدوگونو، آذربایجان ایسه ارمنیستانین تخریباتلاری ایله باشلایان چاتیشمالاردا اؤلن تخمیناً ۱۰۰ ارمنی عسگرینین جسدینی تحویل وئرمه‌یه حاضر اولدوغونو بیلدیرمیشدی.
